Broj: 711-I-668-P-232/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Darie Major, voditeljice Službe za pravne i kadrovske poslove Klinika za psihijatriju Sveti Ivan**, za davanjem očitovanja Povjerenstva, na 169. sjednici, održanoj 29. travnja 2022., daje sljedeće:

**OČITOVANJE**

**Neprijavljivanjem na natječaj za ravnatelja Klinike za psihijatriju Sveti Ivan, Igor Filipčić je poduzeo radnju kojom je u primjerenom roku nakon stupanja ZSSI/21-a na snagu razriješio okolnost temeljem koje bi se kao dosadašnji ravnatelj ove zdravstvene ustanove smatrao obveznikom te bi se na njega primjenjivale odredbe navedenog Zakona.**

Obrazloženje

Zahtjev za davanjem mišljenja Povjerenstva podnijela je Daria Major, voditeljica Službe za pravne i kadrovske poslove Klinike za psihijatriju Sveti Ivan. U knjigama ulazne pošte Povjerenstva zahtjev je zaprimljen 14. travnja 2022. pod poslovnim brojem 711-U-4198-P-232/22-01-3, povodom kojeg se vodi predmet broj P-232/22.

Člankom 3. stavkom 1. podstavkom 65. ZSSI/21-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je i ravnatelj Klinike za psihijatriju Sveti Ivan, kojoj je osnivač Grad Zagreb, obveznik u smislu navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica iznosi da sadašnjem ravnatelju Klinike za psihijatriju Sveti Ivan, Igoru Filipčiću, mandat prestaje 7. srpnja 2022. te da se navedeni nije prijavio na raspisani javni natječaj, slijedom čega od 8. srpnja 2022. neće obnašati navedenu dužnost.

Podnositeljica navodi da je nepodnošenjem prijave na javni natječaj ravnatelj iskazao namjeru da ne bude obveznikom te traži mišljenje je li dužan podnijeti imovinsku karticu nakon pristupa svom korisničkom računu, s obzirom da se nije prijavio na navedeni javni natječaj.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

U ovome slučaju Igor Filipčić u trenutku imenovanja na funkciju ravnatelja nije bio obveznik, već je to postao 25. prosinca 2022., kada je stupio na snagu ZSSI/21, kojim je proširen krug zakonskih obveznika tako da obuhvaća i ravnatelje zdravstvenih ustanova.

Stoga ga u trenutku prihvaćanja imenovanja na ovu dužnost nisu obvezivale obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogao znati ili očekivati da će postati obveznik prema odredbama novog Zakona.

Nadalje, iz zahtjeva za očitovanje proizlazi da se Igor Filipčić nije prijavio na javni natječaj za ravnatelja Klinike za psihijatriju Sveti Ivan, te da će prestati obavljati dužnost ravnatelja 8. srpnja 2022., čime je izražena namjera da ne bude smatran obveznikom u smislu ZSSI-a.

S tim u vezi, neprijavljivanjem na navedeni natječaj za ravnatelja zdravstvene ustanove, Igor Filipčić je poduzeo radnju kojom je u primjerenom roku nakon stupanja ZSSI/21-a na snagu razriješio okolnost temeljem koje bi se kao dosadašnji ravnatelj Klinike za psihijatriju Sveti Ivan smatrao obveznikom te bi se na njega primjenjivale odredbe navedenog Zakona.

Slijedom navedenog Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem e-mail adrese
2. na znanje Igoru Filipčiću putem e-maila
3. Objava na internetskoj stranici Povjerenstva
4. Pismohrana